section_heading: Povijest
paragraph_text: Godine 1974., Ritchie Blackmore postaje nezadovoljan s funk/soul elementima koje u grupu Deep Purple uvode David Coverdale i Glenn Hughes, te isto tako dolazi do razmirica u sastavu vezano za snimanje pjesme „Black Sheep Of The Family“. Naime, Blackmore je htio verziju dotične pjesme ubaciti na album Stormbringer (pjesmu je, inače, napisao i snimio sastav Quatermass), ali članovi sastava to odbijaju. Tijekom američke turneje, prateći sastav Deep Purplea je bio Elf. Blackmore je bio oduševljen vokalnim sposobnostima Ronnija Jamesa Dia, pjevača te grupe. Njih dvojica ubrzo snimaju album, te Blackmore napušta Deep Purple i osniva novi sastav oko grupe Elf kojeg naziva Rainbow (prema jednoj gostionici u Hollywoodu u kojoj su se sakupljali rock glazbenici).